Clodion
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Clodion var en fransk billedhugger. Han var født i Nancy, og reiste i 17-årsalderen til Paris og arbeidet i sin onkel L. S. Adams billedhuggeratelier. Senere var han elev av Jean-Baptiste Pigalle og på Akademiet, og fra 1762 var han elev på det franske akademi i Roma. Han ble her helt til 1771 mens han utførte bestillinger både for hertugen av La Rochefoucauld og for Katarina den store, som forgjeves forsøkte å få ham til Russland. Fra 1771 slo han seg til i Paris, steg etter hvert i gradene i Akademiet og utførte bestillinger for kongen, hoffet og privatpersoner.
En stor del av hans produksjon er skulptur i mindre format, relieffer og keramiske arbeider, figurer i terrakotta, porselen og biscuit. Motivene gjenspeiler rokokkoens oppfatning av antikken: satyrer, nymfer, fauner og andre naturvesener i lekende elegante attityder, ofte med et islett av frivolitet. Han laget også monumentalskulpturer. Den mest kjente er den store marmorstatuen av den sittende Montesquieu (1779) i Palais de l'Institut og enkelte mytologiske figurer utført for slottsparken i Versailles eller til Saint-Cloud. Les mer i Store norske leksikon Kunst i Frankrike